Den gigantiske frihandelsaftale, som EU og USA ligger i forhandlinger om, udgør en "stor risiko for klima, miljø og forbrugersikkerhed".

Det hævder den internationale miljøorganisation Greenpeace efter at være kommet i besiddelse af lækkede dokumenter fra forhandlingerne om den såkaldte TTIP-aftale.

Greenpeace offentliggør mandag klokken 11 dansk tid 248 sider af de klassificerede dokumenter for at bakke sin påstand op.

- Disse lækkede dokumenter bekræfter, hvad vi har sagt længe: TTIP vil sætte virksomheder i centrum for den politiske beslutningsproces på bekostning af miljø og folkesundhed, siger Jorgo Riss, direktør for Greenpeaces EU-kontor i Bruxelles.

Læs også : Handelsaftale mellem EU og Ukraine træder i kraft

Ifølge organisationen udgør de 248 sider cirka to tredjedele af den tekst, der

har dannet udgangspunkt for de seneste forhandlinger i april mellem EU og USA.

Greenpeace siger, at dokumenterne beviser, at beskyttelse af miljøet bliver tilsidesat og hævder, at teksten overhovedet ikke nævner den globale kamp for at reducere udledningen af drivhusgasser.

I sidste uge sagde USA's præsident, Barack Obama, og Tysklands forbundskansler, Angela Merkel, i en fælles erklæring, at TTIP vil kunne sparke gang i den økonomiske vækst på begge kontinenter.

Da forhandlingerne gik i gang i 2013, vurderede tænketanken CEPR, at en god TTIP- aftale kunne skabe økonomiske gevinster for 119 milliarder euro (892 milliarder kroner) om året i EU og for 95 milliarder euro (712 milliarder kroner) om året i USA.

Parterne håber fortsat på at lukke forhandlingerne i løbet af 2016.

Frihandelsaftalen TTIP

• TTIP står for Transatlantic Trade and Investment Partnership

• EU-Kommissionen og USA indledte forhandlingerne om TTIP i 2013, og der har nu været 13 runder. Målet er nu at blive enige om en aftale i 2016, hvilket i givet fald er et par år senere end oprindelig forventet

• En aftale skal gøre det nemmere for virksomheder at eksportere, importere og investere på tværs af Atlanterhavet

• Det betyder, at toldsatser bliver sat ned eller afskaffet, og der kommer fælles varestandarder, tekniske regler og godkendelsesprocedurer.

• Da forhandlingerne gik i gang, vurderede tænketanken CEPR, at en god TTIP-aftale kunne skabe økonomiske gevinster for 119 milliarder euro (892 milliarder kroner) om året i EU og for 95 milliarder euro (712 milliarder kroner) om året i USA.

• Kilder: EU-Kommissionen, CEPR, Dansk Industri